Man ernstig beseer ná bankroof(Argieffoto: SA Polisie) Die polisie ondersoek ŉ saak van roof en poging tot moord nadat ŉ man tydens ŉ bankroof in Hillcrest, KwaZulu-Natal, geskiet is. Kol. Thembeka Mbele, polisiewoordvoerder, sê die rooftog het Maandag omstreeks 12:00 by ŉ bank op die hoek van Inanda- en Old Main-weg in Hillcrest plaasgevind. Die polisie het nie die bank se naam bekend gemaak nie. “Volgens ŉ sekuriteitswag het ŉ voertuig voor die ingang van die bank stilgehou. Twee onbekende mans het uitgeklim en ŉ man wat in ŉ tou by die bank gestaan het, geskiet,” sê Mbele. “Die verdagtes het daarna met ŉ sak vol geld gevlug.” Die 25-jarige man wat deur die verdagtes getakel is, is in die regterbobeen gewond. Russel Meiring, woordvoerder van ER24, sê paramedici is na die toneel ontbied en het die man voor die bank op die grond aangetref. “Hy was ernstig beseer en paramedici het hom op die toneel behandel. Hy is daarna per ambulans na ŉ nabygeleë hospitaal geneem vir verdere mediese behandeling,” sê Meiring.